
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA U KARLOVCU
Karlovac, Trg hrvatskih branitelja 1	4 St-982/2019-6

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba u Karlovcu, po sucu Goranki Boljkovac, kao stečajnom sucu, u stečajnom postupku nad dužnikom DRVOGRAD-PRERADA d.o.o., Šimunčevec, Šimunčevečka  53, OIB 06729840002, dana 5. srpnja 2019.  
 
r i j e š i o    j e

I. Obustavlja se prethodni postupak nad dužnikom DRVOGRAD-PRERADA d.o.o., Šimunčevec, Šimunčevečka  53, OIB 06729840002. 

II. Nalaže se Financijskoj agenciji da oslobodi sredstva u iznosu od 5.000,00 kn, zaplijenjena temeljem čl. 112. st. 1. Stečajnog zakona.

III. Ročište određeno za dan 11. srpnja 2019. neće se održati.

Obrazloženje

FINA-a Regionalni centar Zagreb, podnijela je ovom sudu dana 18. travnja 2019. prijedlog za otvaranje stečajnog postupka nad dužnikom DRVOGRAD-PRERADA d.o.o., Šimunčevec, Šimunčevečka  53, OIB 06729840002. 
 
Prijedlog je podnesen temeljem odredbe članka 110. stavak 1. Stečajnog zakona (Narodne novine 71/15, 104/17, dalje u tekstu: SZ-a).  U prijedlogu predlagatelj navodi da na dan 15. travnja 2019. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 13.443,13 kn, te da dužnik ima dvoje zaposlenih. Predlagatelj nadalje navodi da dužnik ima račun kod Raiffeisenbank Austria d.d., te da predlagatelj ne raspolaže drugim podacima o imovini dužnika. 

Predlagatelj nadalje navodi da na temelju čl. 112. st. 5. SZ-a obavještava sud da dužnik na dan 15. travnja 2019. ima zaplijenjena novčana sredstva u iznosu od 5.000,00 kn na ime predujma za namirenje troškova stečajnog postupka, kao i da je FINA na temelju čl. 114. st. 3. SZ-a oslobođena plaćanja predujma za namirenje troškova stečajnog postupka. 

Odredbom čl. 5. st. 1. SZ-a propisano je da se stečajni postupak može otvoriti ako sud utvrdi postojanje stečajnoga razloga; odredbom st. 2. istog članka propisano je da su stečajni razlozi nesposobnost za plaćanje i prezaduženost. 

Podneskom zaprimljenim kod suda 10. lipnja 2019. FINA je izvijestila sud da u Očevidniku redoslijeda osnova za plaćanje dužnik na navedeni datum nema evidentiranih neizvršenih osnova za plaćanje. Raiffeisenbank Austria d.d. Zagreb dostavila je u spis podatke o solventnosti za dužnika na dan 26. lipnja 2019. uvidom u koje je utvrđeno da stanje blokade računa dužnika iznosi 0,00 kn.

Odredbom čl. 128. st. 9. SZ-a propisano je da ako dužnik do završetka prethodnoga postupka postane sposoban za plaćanje, sud će postupak obustaviti. 

U konkretnom slučaju neprijeporno je utvrđeno da je dužnik postao sposoban za plaćanje, dakle kod dužnika ne postoji stečajni razlog nesposobnosti za plaćanje, pa je temeljem odredbe čl. 128. st. 9. SZ-a riješeno kao pod točkom I. izreke ovog rješenja. 

Odredbom čl. 112. st. 1. SZ-a propisano je da nakon što Financijska agencija utvrdi nemogućnost izvršenja osnove za plaćanje radi nedostataka novčanih sredstava na računima dužnika pravne osobe, naložiti će banci da zaplijeni novčana sredstva s računa dužnika, u iznosu od 5.000,00 kn za predujam za namirenje troškova stečajnoga postupka; odredbom stavka 7. istog članka propisano je da ako sud odbaci ili odbije prijedlog za otvaranje stečajnoga postupka, rješenjem o odbacivanju odnosno odbijanju naložit će Financijskoj agenciji da oslobodi sredstva zaplijenjena na temelju stavka 1. toga članka. 

Slijedom navedenog, temeljem odredbe čl. 112. st. 7. SZ-a valjalo je riješiti kao pod točkom II. izreke ovog rješenja. 
 
U Karlovcu, 5. srpnja 2019.                                   
                                                                                                                        Sudac: 
                                                                                                                Goranka Boljkovac, v.r.

	Za točnost otpravka-
	ovlašteni službenik:
	Renata Klokočki


Uputa o pravnom lijeku:	
Protiv ovog rješenja dopuštena je žalba u roku od 8 dana od isteka osmog dana od dana objave ovog rješenja na mrežnoj stranici e-Oglasna ploča suda, koja se podnosi u 3 primjerka,
Visokom trgovačkom sudu Republike Hrvatske, putem ovog suda.

Dna:
1. DRVOGRAD-PRERADA d.o.o., Šimunčevec, Šimunčevečka  53
2. Inna Popović, Šimunčevec, Šimunčevečka  53
3. FINA, Zagreb, Ulica grada Vukovara 70
4. Mrežna stranica e-Oglasna ploča suda
image1.png




